b"\n_START_ARTICLE_\nSEPECAT Jaguar\n_START_SECTION_\nZgodovina\n_START_PARAGRAPH_\nLeta 1966 sta Francija in Velika Britanija ustanovili skupno podjetje SEPECAT (Soci\xc3\xa9t\xc3\xa9 Europ\xc3\xa9enne de Production de l'Avion d'Ecole de Combat et d'Appui Tactique), kar je bilo pravzaprav sodelovanje francoskega podjetja Br\xc3\xa9guet in britanskega podjetja British Aircraft Corporation._NEWLINE_Glavni namen proizvodnje skupnega juri\xc5\xa1nika je bila zamenjava britanskih juri\xc5\xa1nikov Hawker Hunter ter juri\xc5\xa1nikov F-100 Super Sabre, ki jih je imela v oboro\xc5\xbeitvi Francija. Zahteve po novih enosede\xc5\xbenih lahkih juri\xc5\xa1nikih in dvosede\xc5\xbenih trena\xc5\xbenih juri\xc5\xa1nikih je privedla do izdelave tega lahkega juri\xc5\xa1nika s pu\xc5\xa1\xc4\x8di\xc4\x8datistimi nadstojnimi krili. To je bilo prvo letalo, ki je nastalo v sodelovanju dveh dr\xc5\xbeav v zgodovini._NEWLINE_Prvih osem prototipov je poletelo 8. septembra 1968, testiranja pa so se nadaljevala vse do serijske proizvodnje, ki je stekla v letu 1973. Tega leta je Francija v svoje enote sprejela 200 letal, Velika Britanija pa 165. Kasneje so v oboro\xc5\xbeitev sprejeli \xc5\xa1e dodatne juri\xc5\xa1nike novej\xc5\xa1ih generacij tako v Franciji kot v Veliki Britaniji._NEWLINE_Jaguar je bil tudi zgled za izdelavo jugoslovansko - romunskega juri\xc5\xa1nika SOKO J-22 Orao, ki je nastal kot delna kopija tega letala s \xc5\xa1ibkej\xc5\xa1im motorjem._NEWLINE_Jaguar je do 1. julija 2005 predstavljal osnovno juri\xc5\xa1no letalo Francije, takrat pa ga je zamenjal Dassault Rafale. V Veliki Britaniji naj bi te juri\xc5\xa1nike do leta 2007 povsem nadomestili z novimi juri\xc5\xa1niki Eurofighter Typhoon. Indija, ki je kupila licenco za izdelavo Jaguarjev pod imenom Shamsher te juri\xc5\xa1nike izdeluje v podjetju Hindustan Aeronautics Limited. Tako namerava ta dr\xc5\xbeava z lastnimi izbolj\xc5\xa1avami temu juri\xc5\xa1niku podalj\xc5\xa1ati \xc5\xbeivljenjsko dobo do leta 2015."